recursal/SuperWikiNEXT-32B huggingface dataset:
Ο **Άλαν Ντέιλ** (*Alan Dale*, γεννήθηκε στις 6 Μαΐου 1947) είναι Νεοζηλανδός ηθοποιός.

Γεννήθηκε στην πόλη Ντουνίντιν και ως παιδί αγαπούσε το θέατρο και το ράγκμπι. Αφού αποσύρθηκε από το άθλημα, δοκίμασε διάφορες ασχολίες προτού αποφασίσει να γίνει επαγγελματίας ηθοποιός σε ηλικία 27 ετών. Κατόπιν εγκαταστάθηκε στην Αυστραλία, όπου έπαιξε τον ρόλο του δρα. Τζων Φόρεστ στην τηλεοπτική σειρά *The Young Doctors* (1979-1982). Αργότερα έπαιζε επί οκτώ χρόνια τον Τζιμ Ρόμπινσον στη σειρά *Neighbours*, από το 1985 έως το 1993. Εγκατέλειψε τη σειρά όταν διεφώνησε με τους παραγωγούς για την πληρωμή του ίδιου και των άλλων ηθοποιών. Είχε όμως ταυτισθεί τόσο στο μυαλό του κοινού με τον ρόλο αυτόν, ώστε δυσκολεύθηκε να βρει εργασία.

Η σταδιοδρομία του αναζωογονήθηκε αφότου εγκαταστάθηκε στις ΗΠΑ το έτος 2000. Από τότε έπαιξε σε πολλές αμερικανικές τηλεοπτικές σειρές, με μεγαλύτερους ρόλους στις σειρές *The O.C.* (ως Κάλεμπ Νίκολ) και *Ugly Betty* (ως Μπράντφορντ Μηντ), και περιοδικές και «γκεστ» εμφανίσεις στις *NCIS*, *Στην Εντατική*, *Η δυτική πτέρυγα*, *The X-Files* και *Once Upon a Time*. Στον κινηματογράφο, ο Ντέιλ έπαιξε μικρότερους ρόλους σε ταινίες όπως οι *Star Trek: Nemesis*, *Οι μπάτσοι του Χόλιγουντ*, *Ο Ιντιάνα Τζόουνς και το βασίλειο του Κρυστάλλινου Κρανίου*, *Το Κορίτσι με το Τατουάζ* και *Captain America 2: Ο Στρατιώτης του Χειμώνα*.

Ο Ντέιλ έχει στο ενεργητικό του δύο γάμους, τον δεύτερο και μακροβιότερο με την πρώην «Μις Αυστραλία» Τρέισυ Πήρσον (από το 1990), και τέσσερα παιδιά συνολικά (δύο από κάθε γάμο).

Παραπομπές
----------

1. ↑  (Αγγλικά) *Internet Movie Database*. nm0197638. Ανακτήθηκε στις 17  Οκτωβρίου 2015.
2. ↑  (Αγγλικά) *SNAC*. w69g78pc. Ανακτήθηκε στις 9  Οκτωβρίου 2017.

Πηγές
-----

* Rosen, Christopher (20 October 2008). «Don't Know Alan Dale? Yes You Do!». *The New York Observer*. Αρχειοθετήθηκε από το πρωτότυπο στις 23 October 2008.. Ανακτήθηκε στις 2011-08-26. </ref>

Εξωτερικοί σύνδεσμοι
--------------------

* Πολυμέσα σχετικά με το θέμα  Alan Dale στο Wikimedia Commons
* Ο Άλαν Ντέιλ στην IMDb

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 29340404
* LCCN: no2008060149
* ISNI: 0000 0000 5108 5957
* GND: 1019893621
* BNF: cb16959340t (data)

 |

 |
Σύμφωνα με την Ελληνική Μυθολογία ο **Άβας ο Ευβοεύς** ήταν ο επώνυμος ήρωας και βασιλεύς των Αβάντων που φέρονταν να κατοίκησαν πρώτοι την Εύβοια, καλούμενη εξ αυτού Αβαντίδα, αμέσως μετά τον κατακλυσμό του Δευκαλίωνα. Ο Άβας ο Ευβοεύς φέρεται ως γιος του θεού Ποσειδώνα και της Νύμφης Αρέθουσας. Ο μύθος αυτός αποτελεί προσωποποίηση των διαφόρων μυθικών παραδόσεων περί της καθόδου των Αβάντων και της θαρραλέας εγκατάστασής τους ακόμα και σε παράλιους χώρους και νήσους μετά τον κατακλυσμό του Δευκαλίωνα. Σημειώνεται ότι με το όνομα Αρέθουσα φερόταν η μεγάλη πηγή γλυκού νερού της αρχαίας Χαλκίδας. Μια άλλη πρόσφατη Αθηναϊκή παράδοση παρουσιάζει τον Άβαντα ως απόγονο του Μητίονα του γιου του Ερεχθέως, ο γιος του ήταν ο Χαλκώδων.

Παραπομπές
----------

1. ↑  Pierre Grimal (préf. Charles Picard), Dictionnaire de la mythologie grecque et romaine, Paris, Presses universitaires de France, 1976, 5e éd. (1re éd. 1951), 574, σ. 1

Πηγές
-----

* Εγκυκλοπαίδεια Πάπυρος Larousse Britannica τομ.1ος, σελ.57


|  |  |
| --- | --- |
| 

|  |
| --- |
| * Πύλη:Μυθολογία
* Πύλη:Ελληνική μυθολογία
 |

 |
Ο **Ρέουτ** (ρουμ. *Răut*, ουκρ. και ρωσ. Реут) είναι δεξιός παραπόταμος του Δνείστερου και ο τρίτος σε μήκος (286 χιλιόμετρα) ποταμός της Μολδαβίας (μετά τον Δνείστερο και τον Προύθο).

Γεωγραφία
---------

Ο Ρέουτ πηγάζει νοτίως της κωμόπολης Ντοντουσένι, σε γεωγραφικές συντεταγμένες πλάτος 48°11΄30΄΄ Βόρειο και μήκος 27°34΄55΄΄ Ανατολικό, και σε υψόμετρο 170 μέτρα περίπου. Ακολουθεί γενικώς κατεύθυνση προς τα νοτιοανατολικά και εκβάλλει στον Δνείστερο στην πόλη Ντουμπασάρι, σε υψόμετρο 13 μέτρα. Διασχίζει τις πόλεις Μπάλτσι (δεύτερη μεγαλύτερη της Μολδαβίας), Ορχέι και Φλορέστι, καθώς και την κωμόπολη Μαρκουλέστι.

Η λεκάνη απορροής του Ρέουτ έχει έκταση 7.760 τ.χλμ. αλλά η μέση παροχή του φθάνει μόλις τα 5,7 κυβικά μέτρα ανά δευτερόλεπτο. Μέχρι τον 18ο ή τον 19ο αιώνα ο Ρέουτ ήταν γενικώς πλωτός, αλλά σήμερα μπορούν να κινούνται σε αυτόν μόνο μικρές βάρκες.

Παραπομπές
----------

1. ↑  Valeriu Cazac, et al.: «Resursele acvatice ale Republicii Moldova. Vol. 1: Apele de suprafață» (Ρουμανικά) d:Q28726025. Κισινάου. 2007. ISBN-13 978-9975-67-294-8.
2. ↑  cim.mediu.gov.md/raport2004/en/tables.htm.
3. ↑  Το λήμμα Реут στη *Μεγάλη Σοβιετική Εγκυκλοπαίδεια*, τόμος 3ος, έκδ. 1969–1978 (στη ρωσική)
Ο **Δημήτριος (Τάκης) Θ. Κελτεμλίδης** (1916 - Φεβρουάριος 2001) ήταν Έλληνας γεωπόνος και αντιστασιακός , βουλευτής με την ΕΔΑ, μυκητολόγος και συγγραφέας 7 έργων για τα μανιτάρια.

Βιογραφία
---------

Γεννήθηκε στην Κωνσταντινούπολη (γιος του Θεόδωρου Κελτεμλίδη) και σπούδασε γεωπονική στο πανεπιστήμιο της γενέτειράς του. Ανέπτυξε αντιστασιακή δράση με το ΕΑΜ και νωρίτερα πολέμησε στην Αλβανία με το βαθμό του Ανθυπολοχαγού. Για την αντιστασιακή του δράση τιμωρήθηκε με εξορίες στον Άη Στράτη και στη Μακρόνησο. Παντρεύτηκε την Ελένη Μπενά (1920-2017), επίσης βουλευτή της ΕΔΑ και αντιστασιακή. Απέκτησαν 1 κόρη, τη Μαρία.

Πολιτικός
---------

Εξελέγη βουλευτής με την ΕΔΑ στο νομό Θεσσαλονίκης στις εκλογές του 1958. Συνολικά εξελέγη 3 φορές στη συμπρωτεύουσα (στις εκλογές του 1961 εξελέγη βουλευτής με το ΠΑΜΕ) και επανεξελέγη στην περιφέρεια Π.Δ. Θεσσαλονίκης (πρώην Δήμου Θεσσαλονίκης) το 1963. Εξελέγη επίσης μέλος της κεντρικής επιτροπής του ΚΚΕ από το 8ο συνέδριο του κόμματος το 1961.

Μετά τη Μεταπολίτευση εντάχθηκε στο ΚΚΕ εσωτερικού (υποψήφιος ευρωβουλευτής το 1981). 

### Συγγραφέας

Ασχολήθηκε με τη μυκητολογία και τη συγγραφή έργων για τα είδη των μανιταριών. Ήταν μέλος της Διεθνούς Μυκητολογικής Εταιρείας του Λονδίνου και της Γαλλίας. Το 1982 δημοσίευσε το βιβλίο του "Τα φαρμακερά μανιτάρια του τόπου μας", όπου περιγράφονται διεξοδικά 32 τοξικά μανιτάρια, συνοδευόμενα από ασπρόμαυρα σκίτσα.

Τον Φεβρουάριο του 2001 σκοτώθηκε σε τροχαίο δυστύχημα. Κηδεύτηκε στις 23 Φεβρουαρίου 2001 από τον ιερό ναό Αγίου Κωνσταντίνου Πειραιά.

Επιλεγμένα έργα
---------------

* *Τα μανιτάρια του βουνού και του κάμπου*, εκδ. Ψύχαλος, Αθήνα, 1990
* *Τα ελληνικά μανιτάρια και οι λαϊκές ονομασίες τους* εκδ. Ψύχαλος, 1993
* *Τα φαρμακευτικά μανιτάρια* (1982)
* *Τα μυστικά της ζωής των μανιταριών* (2005)- εκδόθηκε μετά το θάνατό του.

Παραπομπές
----------

1. ↑  Βιογραφικό του Τάκη Κελτεμλίδη στο Biblionet.gr
2. ↑  Ριζοσπάστης, ΤΟ 8ο ΣΥΝΕΔΡΙΟ ΤΟΥ ΚΚΕ, 16-1-2005, ανάκτηση 19-5-2013.
3. ↑  Τα μανιτάρια της Ελλάδας στη βιβλιογραφία[*νεκρός σύνδεσμος*]
4. ↑  Τα Νέα, Κοινωνικά, 22-2-2001.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* **ΕΒΕ**: 20815
* **AA**: 138321
* **BiblioNet**: **22165**

 |

 |
Δύο άνδρες που φορούν αμπόλες, όπως απεικονίζονται στα ανάγλυφα της αψίδας θριάμβου του Σεπτιμίου Σευήρου στη Ρώμη.
Η **αμπόλα** (λατ. *abolla*) ήταν είδος ενδύματος, ένας μακρύς μανδύας που φορούσαν οι αρχαίοι Ρωμαίοι και το σχέδιό του βασιζόταν πάνω σε έναν μάλλινο μανδύα των αρχαίων Ελλήνων.

Περιγραφή
---------

Η Αμπόλα ήταν κατασκευασμένη από χοντρό μαλλί και τη φορούσαν όπως τη χλαμύδα. Πιανόταν δηλαδή μπροστά στον λαιμό ή πάνω στον ώμο με μια πόρπη, ή έναν κόμπο, έπεφτε ίσια γύρω από το σώμα και άφηνε ελεύθερους τους βραχίονες, καθώς δεν είχε μανίκια. Αποτελούσε έτσι πολύ βολικό ένδυμα για περπάτημα και ελεύθερες κινήσεις. Για αυτό και στην πρώτη του μορφή ήταν το τυπικό ένδυμα της εκστρατείας και του πολέμου. Σε ρωμαϊκά ανάγλυφα μπορούμε να τη διακρίνουμε από τον σάγο, καθώς είναι πιο κοντή και λιγότερο φαρδιά από αυτόν.

Αναφορές στη γραμματεία - ποιοι τη φορούσαν
-------------------------------------------

Ο Ρωμαίος γραμματικός Νόνιος Μάρκελλος αναφέρει ένα απόσπασμα του Βάρρωνα προκειμένου να δείξει ότι ήταν ένα στρατιωτικό ένδυμα (*vestis militaris*), το οποίο φορούσαν οι απλοί στρατιώτες, και έτσι ήταν αντίθετο με την τόγκα. Ωστόσο η αμπόλα δεν περιοριζόταν στον ρόλο της στρατιωτικής ενδυμασίας, αλλά φοριόταν και στην πόλη. Ιδιαιτέρως τη φορούσαν οι στωικοί φιλόσοφοι που κυκλοφορούσαν στη Ρώμη ως το *pallium philosophicum*, όπως ακριβώς οι Έλληνες φιλόσοφοι συνήθιζαν να ξεχωρίζουν τους εαυτούς τους φορώντας έναν συγκεκριμένο τύπο ενδύματος. Μέχρι που υπάρχει και η έκφραση στον Γιουβενάλη *«facinus majoris abollae»*, με την έννοια *ένα έγκλημα που διαπράχθηκε από έναν «βαθύ φιλόσοφο»*.

Ο όρος *abolla* είναι στην πραγματικότητα εκλατινισμός της αρχαίας ελληνικής λέξεως *ἀμβόλλα* (πιθανώς από τη λέξη *ἀναβολή*), που σήμαινε έναν χαλαρό μάλλινο μανδύα.

Δείτε επίσης
------------

* Τόγκα (ένδυμα)
* Σάγος

Παραπομπές
----------

1. ↑  Σουητώνιου *Καλιγούλας*, 35
2. ↑  Mart. iv. 53, viii. 48
3. ↑  Γιουβενάλης, iv. 75
4. ↑  Heinrich: *On Juvenal*, *l.c.*
5. ↑  Becker: *Gallus*, τόμ. ii, σελ. 99
6. ↑  Smith (1870). «Ambolla». *Λεξικό των ελληνικών και ρωμαϊκών αρχαιοτήτων*. **1**. Βοστώνη: Little, Brown and Company, σσ. 2. .  Αρχειοθετήθηκε 2013-05-11 στο Wayback Machine. «Αρχειοθετημένο αντίγραφο». Αρχειοθετήθηκε από το πρωτότυπο στις 11 Μαΐου 2013. Ανακτήθηκε στις 5 Νοεμβρίου 2021.

Πηγές
-----

* Το λήμμα «αβόλα» στην *Εγκυκλοπαίδεια Πάπυρος-Larousse-Britannica*, έκδ. 2006, τόμ. 1, σελ. 127
* *The Wordsworth Dictionary of Phrase and Fable*

Εξωτερικοί σύνδεσμοι
--------------------

* Το λήμμα «Abolla» στο *Λεξικό των ελληνικών και ρωμαϊκών αρχαιοτήτων* του William Smith
**Σταρ Τρεκ: Η Επόμενη Γενιά** (αγγλικά:*Star Trek: The Next Generation* ) είναι μια αμερικανική τηλεοπτική σειρά επιστημονικής φαντασίας που δημιουργήθηκε από τον Τζιν Ροντενμπέρι. Αρχικά προβλήθηκε από τις 28 Σεπτεμβρίου 1987 έως τις 23 Μαΐου 1994 σε μορφή syndication, κι εκτείνεται σε 178 επεισόδια, ενώ αποτελείται από επτά κύκλους. Είναι η τρίτη σειρά στο franchise του Star Trek καθώς και η δεύτερη συνέχεια της Αρχικής Σειράς. Διαδραματίζεται στον 24ο αιώνα, όπου η Γη ανήκει σε μια Ομοσπονδία Πλανητών, και ακολουθεί τις περιπέτειες ενός αστρόπλοιου, του USS Enterprise D, στην εξερεύνηση του Γαλαξία.

Οι Τζιν Ροντενμπέρι, Μορίς Χάρλεϊ, Ρικ Μπέρμαν, Μαίκλ Πίλερ και Τζέρι Τεϊλορ εργάστηκαν ως εκτελεστικοί παραγωγοί σε διάφορες εποχές κατά την διάρκεια της παραγωγής της σειράς. Η παράσταση ήταν πολύ δημοφιλής, φτάνοντας σχεδόν 12 εκατομμύρια θεατές στην 5η σεζόν της, με το τελευταίο επεισόδιο της σειράς το 1994 να παρακολουθείται από πάνω από 30 εκατομμύρια τηλεθεατές.Η επιτυχία της σειράς είχε ως αποτέλεσμα την δημιουργία του Σταρ Τρεκ: Διαστημικός Σταθμός 9.Η σειρά κέρδισε πολλά βραβεία ανάμεσα σε αυτά και 19 βραβεία Emmy.

Πλοκή
-----

Η σειρά εξιστορεί τα ταξίδια του διαστημοπλοίου Εντερπράιζ (Enterprise), κατά την "συνεχής αποστολή του να ανακαλύψει παράξενους νέους κόσμους, να αναζητήσει νέα ζωή και νέους πολιτισμούς, να φτάσει θαρραλέα εκεί που κανείς δεν έχει φτάσει ποτέ.

Κύριοι Ηθοποιοί και Χαρακτήρες
------------------------------

* Πάτρικ Στιούαρτ ως ο Ζαν-Λουκ Πικάρντ
* Τζόναθαν Φρέικς, ως ο Γουίλιαμ Ραίκερ
* Μπρεντ Σπάινερ ως το ανδροειδές Ντάτα
* Μάικλ Ντορν ως ο Γουρφ
* Γκέιτς ΜακΦάντεν ως η νοσοκόμα Μπέβερλι Κρούσερ
* ΛεΒαρ Μπάρτον ως ο Τζόρντι Λα Φορτζ
* Μαρίνα Σίρτις ως η Ντιάνα Τρόι
* Γουίλ Γουίτον ως ο Γουέσλεί Κρούσερ
* Ντένιζ Κρόσμπι ως η Τάσα Γιαρ

Παραπομπές
----------

1. ↑  Schmuckler, Eric (24 Ιουλίου 1994). «TELEVISION: Profits, Reruns and the End of 'Next Generation'». *The New York Times*. Αρχειοθετήθηκε από το πρωτότυπο στις 20 Απριλίου 2017. Ανακτήθηκε στις 13 Φεβρουαρίου 2017.

Εξωτερικοί σύνδεσμοι
--------------------

* Πρότυπο:Official
* *Star Trek: The Next Generation* στο CBS
* *Σταρ Τρεκ: Η Επόμενη Γενιά*   στην IMDb

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 178244460
* LCCN: n85039387
* GND: 4334937-7
* BNE: XX5825701

 |

 |
Ο Φλάβιος **Αννιβαλιανός**, λατιν. Flavius Hannibalianus (απεβ. Σεπτέμβριος 337) από τη Δυναστεία του Κωνσταντίνου ήταν αδελφός του Δαλμάτιου καίσαρα.

Βιογραφία
---------

Ήταν γιος τού Φλάβιου Δαλμάτιου τιμητή, ετεροθαλούς αδελφού του Κωνσταντίνου Α΄ Αυτοκράτορα των Ρωμαίων. Μαζί με τον αδελφό του σπούδασαν στην Τολόσα της Γαλατίας υπό τον ρήτορα Εξυπέρο (που μάλλον δεν ταυτίζεται με τον Άγ. Εξυπέριο).

Τη δεκαετία του 320 ο Κωνσταντίνος Α΄ κάλεσε τον αδελφό του Φλάβιο Δαλμάτιο και τους γιούς εκείνου στην Κωνσταντινούπολη. Εκεί ο Αννιβαλιανός νυμφεύτηκε την πρώτη κόρη του Αυτοκράτορα, την Κωνσταντίνα το 335 και έλαβε τον τίτλο του *ευγενέστατου (nobillisimus)*.

Με την ευκαιρία της εκστρατείας του Κωνσταντίνου Α΄ κατά των Σασσανιδών της Περσίας το 337, ο Αννιβαλιανός έγινε "βασιλιάς των βασιλέων και των Ποντιακών γενών" (rex regum et Ponticarum gentium), μάλλον διότι ο θείος του ήθελε, μετά την ήττα των Περσών, να τον τοποθετήσει στον θρόνο των Σασσανιδών.

Ωστόσο η εκστρατεία κατά των Περσών δεν έγινε, διότι ο Αυτοκράτορας απεβίωσε τον Μάιο του 337. Στην εκκαθάριση της αυτοκρατορικής οικογένειας φονεύτηκε ο Αννιβαλιανός και ο αδελφός του Δαλμάτιος.

Οικογένεια
----------

Νυμφεύτηκε το 335 την Κωνσταντίνα, κόρη του Κωνσταντίνου Α΄ Αυτοκράτορα των Ρωμαίων· δεν απέκτησαν απογόνους.

Πηγές
-----

* Aurelius Victor, 41.20
* Zosimus, iii.40.3; Flavius Claudius Iulianus, Epistula ad Athenienses, 270 C.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 7229159521646133070008
* GND: 1213921104

 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Hannibalianus  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Mούσκαρι το παραμελημένο (*Muscari neglectum*), Επταπύργιο, Θεσσαλονίκη, 02-04-2022
Το Mούσκαρι το παραμελημένο (*Muscari neglectum*), ανήκει στην οικογένεια Λιλιίδες (LILIACEAE) και κατανέμεται στην Ευρώπη στην Δυτική Ασία και την Β. Αφρική, καθώς και σ’ όλη την Ελλάδα (υπάρχουν συνολικά 15 είδη του γένους Μούσκαρι *Muscari* στην Ελλάδα). Αποτελεί είδος βολβώδες κοινό, που το συναντάμε σε βραχώδεις τοποθεσίες, ακαλλιέργητα εδάφη, σε υψόμετρο μέχρι 2450 μ. Ο βλαστός φτάνει σε ύψος 4-30 εκατοστά και τα φύλλα είναι 3-6 γραμμοειδή ή αυλακοειδή. Tα εύοσμα άνθη του αναπτύσσονται σε βότρυ ο οποίος φέρει μελανοκυανά γόνιμα άνθη με οδοντωτό λευκό χείλος στο κάτω μέρος και έως 20 άγονα άνθη μικρότερα και ανοιχτότερου χρώματος στο άνω μέρος. Ανθίζει από τα τέλη Μαρτίου μέχρι τα τέλη Ιουνίου.

Πηγές
-----

* Παπιομύτογλου Β. 2006, Αγριολούλουδα της Ελλάδας.
* Lafranchis T. & Sfikas G. 2001, Flowers of Greece (Vol. II).
* Tutin et al. 2005, Flora Europaea Vol 5, Cambridge University Press

Εξωτερικοί σύνδεσμοι
--------------------

* https://portal.cybertaxonomy.org/flora-greece/cdm\_dataportal/taxon/8b3dbe9a-9845-451a-a6b5-d890dbd823c0
* https://www.greekflora.gr/el/flowers/2012/Muscari-neglectum
* https://euromed.luomus.fi/euromed\_map.php?taxon=529893&size=medium

Παραπομπές
----------
|  |
| --- |
| 
 |
| Ελληνικό αλφάβητο |
| Αα | Άλφα | Νν | Νι |
| Ββ | Βήτα | Ξξ | Ξι |
| Γγ | Γάμμα | Οο | Όμικρον |
| Δδ | Δέλτα | Ππ | Πι |
| Εε | Έψιλον | Ρρ | Ρω |
| Ζζ | Ζήτα | Σσς | Σίγμα |
| Ηη | Ήτα | Ττ | Ταυ |
| Θθ | Θήτα | Υυ | Ύψιλον |
| Ιι | Ιώτα | Φφ | Φι |
| Κκ | Κάππα | Χχ | Χι |
| Λλ | Λάμδα | Ψψ | Ψι |
| Μμ | Μι | Ωω | Ωμέγα |
| Ιστορία |
| Αρχαϊκές τοπικές παραλλαγές* Δίγαμμα
* Ήτα
* Σαν
* Τσαν
* Κόππα
* Σαμπί
 |
| Σημεία στίξης Συμπλέγματα |
| Αριθμοί ϛ (6) ϟ (90) ϡ (900) |
| Σε άλλες γλώσσες |
| * Βακτριανά
* Μυσικά
* Λυκιακά
* Καρικά
* Γοτθικά
* Ελληνοϊβηρικά
* Κοπτικά
* Παλαιονουβικά
* Καραμανλήδικα
 |
| Σχετικά λήμματα |
| * Πολυτονική γραφή
* Μικρογράμματη γραφή
* Ελληνικός κώδικας Μπράιγ
* Κώδικας Μορς
* Επιστημονικά σύμβολα
 |
| 

---

* **Κατηγορία Κατηγορία**
* **Commons page Κοινά**

---

π • σ • ε |

Βάζο από την Κόρινθο. Η επιγραφή «Περσέας» είναι γραμμένη με το κορινθιακό αλφάβητο απο τα δεξιά προς τα αριστερά και περιέχει το γράμμα «Σαν».
Το **σαν** (κεφαλαίο **Ϻ**, πεζό **ϻ**) ήταν γράμμα σε πρώιμες μορφές του ελληνικού αλφάβητου, το οποίο χρησιμοποιήθηκε ιδιαίτερα στη γραφή συγκεκριμένων Δωρικών διαλέκτων για να αποδώσει πιθανώς μια μορφή συρριστικού συμφώνου που φωνητικά προσέγγιζε το /ts/ ή το /s/. 

**Τὸ Δωριέες μὲν σὰν καλέουσι, Ἴωνες δὲ σίγμα.**   
Ἡρόδοτος.

Ακόμα και ο όρος σαμφορά (ενν. ίππος) πλάστηκε (πρβλ. *Αριστοφ. Ιππ 603*) για να χαρακτηρίσει τους ίππους της Σικυώνος (**Ϻ**ικύων) που έφεραν **Ϻ**) ήταν δηλαδή στιγματισμένοι με το γράμμα σαν, εν αντιθέσει προς τους ίππους της Κορίνθου (**Ϙ**όρινθος) που έφεραν το χαρακτηριστικό του γράμματος κόππα (εξ ου και κοππατίαι).

Στο ίδιο αλφάβητο δεν συνυπήρχαν σίγμα και σαν.

Εξωτερικοί σύνδεσμοι
--------------------

* San
Η **συριακή άρκευθος** (*Juniperus drupacae*), κοινώς **δενδρόκεδρο**, είναι είδος αρκεύθου της οικογένειας των κυπαρισσοειδών, και είναι μία πολύ ενδιαφέρουσα ταξινομική ομάδα (*taxon*) από βιογεωγραφικής σκοπιάς. Η βασική του εξάπλωση είναι στη δυτική Συρία και στον Λίβανο και εμφανίζεται ξανά, μετά από ασυνέχεια 800 χιλιομέτρων, στην Πελοπόννησο. Στην Πελοπόννησο βρίσκεται ο μόνος φυσικός πληθυσμός της Ευρώπης, ενώ δεν έχει βρεθεί σε ενδιάμεσους τόπους μεταξύ Πελοποννήσου και Λιβάνου.

Παραπομπές
----------

1. ↑  «Juniperus drupacea Labill. 1791». *www.greekflora.gr*. Ανακτήθηκε στις 20 Ιανουαρίου 2020.

Εξωτερικοί σύνδεσμοι
--------------------

* Arboretum de Villardebelle photos of cones & shoots
* Conifers Around the World: Juniperus drupacea - Syrian Juniper.

Βλέπε επίσης
------------

* Άρκευθος#Είδη
Η **Σήλια Κριθαριώτη** είναι Ελληνίδα σχεδιάστρια μόδας. Είναι η ιδιοκτήτρια του παλαιότερου ελληνικού οίκου μόδας, που ιδρύθηκε το 1906.

Προσωπική ζωή
-------------

Είναι παντρεμένη με τον εφοπλιστή Νικόλαο Τσάκο και έχουν μαζί τρία παιδιά: Τον Παναγιώτη (γενν. 2002) και τις δίδυμες Ειρήνη και Ελισάβετ (γενν. 2006).

Καριέρα
-------

Η Κριθαριώτη έχει αναφερθεί στο βρετανικό περιοδικό Vanity Fair ως εξής: "Όμορφα γυναικεία και στολισμένα σκευάσματα από αυτό το σχεδιαστή προς τα αστέρια". Οι πελάτες της περιλαμβάνουν τις Τζένιφερ Λόπεζ, Lady Gaga, Πόλα Πάτον, Κιμ Καρντάσιαν, Κέλι Ράδερφορντ, Μιράντα Λάμπερτ, Σαμάνθα Μπαρκς, Μαρία Μενούνος, Τζουλιάνα Ράντσιτς, Τζέμα Άρτερτον. Η Γκουίνεθ Πάλτροου φωτογραφήθηκε για το Vogue Mexico στην Celia Kritharioti Haute Couture.

Η Νατάλια Βοντιανόβα, η Ναόμι Κάμπελ, η Ιμάν, η Ζιζέλ Μπούντχεν, η Λετίσια Κάστα, η Κλόντια Σίφερ, η Ελ Μάκφερσον και η Καρολίνα Κούρκοβα είναι κορυφαία μοντέλα που έχουν συνεργαστεί μαζί της. Διορίστηκε να σχεδιάσει τις "προσωπικές στολές των Ολυμπιακών Αερογραμμών". Η Κριθαριώτη σχεδίασε τα κοστούμια των μπαλέτων "Ρωμαίος και Ιουλιέτα" και "Λίμνη των Κύκνων" της Εθνικής Λυρικής Σκηνής στην Αθήνα.

Η Κριθαριώτη παρουσιάζει συλλογή Haute Couture (σε ετήσια βάση), μια Νυφική Συλλογή (σε ετήσια βάση), τη συλλογή 5226 Prêt-à-Porter (δύο φορές ετησίως) και τη συλλογή 5226 Princess για παιδιά (δύο φορές ετησίως). Σχεδιάζει επίσης γυαλιά ηλίου, κοσμήματα και αξεσουάρ.

Παραπομπές
----------

1. ↑  «H Gwyneth Paltrow φοράει Celia Kritharioti». *protothema.gr*.
2. ↑  «Ετήσια Συλλογή». Αρχειοθετήθηκε από το πρωτότυπο στις 21 Σεπτεμβρίου 2016. Ανακτήθηκε στις 31 Ιανουαρίου 2019.

Πηγές
-----

* Website. «CELIA: celiakritharioti.gr». *celiakritharioti.gr*. Αρχειοθετήθηκε από το πρωτότυπο στις 12 Φεβρουαρίου 2017. Ανακτήθηκε στις 31 Ιανουαρίου 2019.
* «The red carpet is a runway for unknown designers». *latimes*. Αρχειοθετήθηκε από το πρωτότυπο στις 2 Δεκεμβρίου 2015. Ανακτήθηκε στις 31 Ιανουαρίου 2019.
* 5226. «5226 - Celia Kritharioti Eshop». *celiakrithariotieshop.gr*.
* «Celia Kritharioti». *weRpress*.
* «Kim Kardashian in Celia Kritharioti at Elton John party». *Harper's BAZAAR*. Αρχειοθετήθηκε από το πρωτότυπο στις 27 Μαρτίου 2015. Ανακτήθηκε στις 31 Ιανουαρίου 2019.
Η **Λία Κέιτ** (Leah Kate Kalmenson) είναι Αμερικανίδα τραγουδίστρια. Η Κέιτ κυκλοφόρησε το ντεμπούτο της EP, *Impulse*, τον Ιούνιο του 2019 και στη συνέχεια το *What Just Happened,* το 2021. Το 2022, κυκλοφόρησε το σινγκλ "10 Things I Hate About You ", το οποίο μπήκε στα charts στην Αυστραλία και στο Ηνωμένο Βασίλειο. Τον Μάρτιο του 2022 η Madison Beer ανακοίνωσε την Kate ως την έναρξη της ευρωπαϊκής περιοδείας της Life *Support Tour*, που πραγματοποιήθηκε τον Μάρτιο και τον Απρίλιο του 2022. Μετά την περιοδεία, η Kate κυκλοφόρησε το επόμενο σινγκλ της *Twinkle Twinkle Little Bitch*, το οποίο έλαβε εκατομμύρια προβολές σε πλατφόρμες streaming και στη συνέχεια κυκλοφόρησε *το σινγκλ Life Sux.*

Πρώιμη ζωή
----------

Η Λία Κέιτ γεννήθηκε και μεγάλωσε στην Καλιφόρνια και η οικογένειά της είχε ραδιοφωνικό σταθμό. Η Κέιτ αποκάλυψε, ότι για λίγο καιρό έζησε στη Νέα Υόρκη για να ακολουθήσει τα όνειρά της. Η οικογένειά της ήθελε να βρει δουλειά, ωστόσο η ίδια συνέχισε να κάνει καριέρα στη μουσική.

Δισκογραφία
-----------

**Album**

•Super Over (2023)

**EP**

•*Impulse* (2019)   

•*What Just Happened?* (2021)

Περιοδείες
----------

Ως κύρια καλλιτέχνις 

• EU/UK Tour (2022) 

Ως υποστήριξη για άλλους καλλιτέχνες 

* Life Support Tour – Madison Beer (2022)
* Cold Nights Tour – Chase Atlantic (2022)

Παραπομπές
----------

1. ↑  «Who is Leah Kate? Parents, age, and TikTok stardom explored». *The Focus*. Μαΐου 2022. Ανακτήθηκε στις 24 Ιουνίου 2022.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* ISNI: 0000 0005 0707 8414
* MusicBrainz: 1daa6d4d-a626-427a-a779-0da18e349494

 |

 |
***Οι Αισθηματίες*** είναι ελληνική ταινία του 2014, σε σκηνοθεσία και σενάριο του Νίκου Τριανταφυλλίδη. Είναι ένα δραματικό νεο-νουάρ, με πρωταγωνιστές τους Τάκη Μόσχο, Δημήτρη Λάλο και Χάρη Φραγκούλη. Προβλήθηκε ημιτελώς στο πλαίσιο του 19ου Διεθνούς Φεστιβάλ Κινηματογράφου Αθήνας τον Σεπτέμβριο του 2013 και έκανε την παγκόσμια πρεμιέρα, τοn Ιούνιο του 2014 στο 36ο Διεθνές Φεστιβάλ Κινηματογράφου Μόσχας.

Υπόθεση
-------

Ο Δάσκαλος (Τάκης Μόσχος) είναι ένας μεσήλικας που ζει στην απομονωμένη του βίλα μαζί με την έφηβη κόρη του (Ηλιάνα Μαυρομάτη). Πρόκειται για αρχαιοκάπηλο και τοκογλύφο, ο οποίος διακινεί τα κλοπιμαία μέσα σε νεκροφόρες. Δύο νεαροί, ο μελαγχολικός Ερμής (Δημήτρης Λάλος) και ο σχεδόν παιδιάστικος Γιάννης (Χάρης Φραγκούλης) έχουν αναλάβει τους φόνους και τους εκφοβισμούς των οφειλετών. Οι ισορροπίες θα αλλάξουν, όταν ο μεν ερωτευθεί την κόρη του αφεντικού του, ενώ ο δε παθιαστεί με μία πόρνη και έρθει σε αντιπαράθεση με τον προαγωγό της.

Διανομή
-------

| Ηθοποιός | Ρόλος |
| --- | --- |
| Τάκης Μόσχος | Δάσκαλος |
| Δημήτρης Λάλος | Ερμής |
| Χάρης Φραγκούλης | Γιάννης |
| Ηλιάνα Μαυρομάτη | Αναστασία |
| Ευτυχία Γιακουμή | Μυρτώ |
| Αθηνά Παππά | Τίνα |
| Αντώνης Σπίνουλας | Σώτος |
| Μπλέιν Ρέινινγκερ | Λογιστής |
| Λευτέρης Μυτιληναίος | Ο εαυτός του |
| Ιωάννα Μπακαλάκου | Νινέτα |
| Κώστας Ξυκομινός | Μάικ |
| Βασίλης Μαζωμένος | Διευθυντής τραπέζης |
| Ρένος Χαραλαμπίδης | Δάσκαλος χορού |

Βραβεία και διακρίσεις
----------------------

Η ταινία κέρδισε το Βραβείο Καλύτερης Μουσικής στα Βραβεία Ελληνικής Ακαδημίας Κινηματογράφου, ενώ ήταν υποψήφια και για Καλύτερη Ταινία. Ο Χάρης Φραγκούλης τιμήθηκε με το Βραβείο Ανδρικής Ερμηνείας στο 20ό Διεθνές Φεστιβάλ Κινηματογράφου Αθήνας. Προβλήθηκε σε ξένα φεστιβάλ, μεταξύ των οποίων το 36ο Φεστιβάλ Μεσογειακού Κινηματογράφου του Μονπελιέ και στο Raindance Film Festival του Λονδίνου. Πήρε δε μέρος στο επίσημο διαγωνιστικό πρόγραμμα του 36ου Φεστιβάλ Κινηματογράφου της Μόσχας.

Παραπομπές
----------

1. 1 2  ««Οι Αισθηματίες» του Νίκου Τριανταφυλλίδη στο 36ο Φεστιβάλ Μόσχας». *TVXS - TV Χωρίς Σύνορα*.. Ανακτήθηκε στις 2017-06-30.
2. ↑  «Οι παθιασμένοι «Αισθηματίες» του Νίκου Τριανταφυλλίδη». *TVXS - TV Χωρίς Σύνορα*.. Ανακτήθηκε στις 2017-06-30.
3. ↑  «Στην ταινία «'71» του Γιαν Ντεμάνζ η Χρυσή Αθηνά!». *TVXS - TV Χωρίς Σύνορα*.. Ανακτήθηκε στις 2017-06-30.
4. ↑  «Στο Φεστιβάλ του Μονπελιέ γίνεται κυριολεκτικά του... ελληνικού σινεμά | FLIX». *flix.gr*. Ανακτήθηκε στις 30 Ιουνίου 2017.
5. ↑  «Οι «Αισθηματίες» του Νίκου Τριανταφυλλίδη στο Raindance Film Festival | FLIX». *flix.gr*. Ανακτήθηκε στις 30 Ιουνίου 2017.

Εξωτερικοί σύνδεσμοι
--------------------

* *Οι Αισθηματίες*   στην IMDb
* Η επίσημη ιστοσελίδα της ταινίας Αρχειοθετήθηκε 2021-05-11 στο Wayback Machine.
H **Σίλικα**, λατ. siliqua είναι: α. Μία ονομασία της εποχής μας, που δόθηκε στο μικρό, λεπτό, αργυρό ρωμαϊκό νόμισμα, που παρήχθη τον 4ο αι. μ.Χ.· δεν έχουμε αρχαίες αποδείξεις, που να επιβεβαιώνουν το όνομα. β. Όταν τα νομίσματα ήταν σε κυκλοφορία, η λέξη σίλικα ήταν μονάδα βάρους και ένας συγγραφέας της εποχής την αναφέρει ως το 1/24 του βάρους του σόλιδου.

Σίλικα του Ιοβιανού π. 363. DN. IOVIANUS P[IUS] F[ELIX] AVG. / VOT V, MULT X. - SMN (Νικομήδεια)

Ιστορία
-------

Ο Ισίδωρος της Σεβίλλης στο *Etymologiarum libri XX* αναφέρει ότι "η σίλικα είναι το 1/24 του σόλιδου και το όνομά της προέρχεται από το σπόρο ενός δένδρου". To πρωτότυπο κείμενο είναι "Siliqua vicesima quarta pars solidi est, ab arbore, cuius semen est, vocabulum tenens" (liber XVI, 25). Ο σόλιδος είναι το χρυσό νόμισμα, που είχε καθιερώσει ο Κωνσταντίνος Α΄ και ήταν ίσο με το 1/72 της λίβρας.

Το δένδρο είναι η κερατέα ή χαρουπιά (siliqua graeca) και ο σπόρος της, το *κεράτιον*, ήταν στο ρωμαϊκό σύστημα βάρους η πιο μικρή μονάδα, ίση με το 1/2 του οβολού· ο οβολός ήταν το 1/2 του βότσαλου (scrupulum), το βότσαλο ήταν το 1/24 της ουγγιάς και η ουγγιά το 1/12 της λίβρας. Συνολικά η σίλικα/κεράτιο (μονάδα βάρους) ήταν το 1/1728 της λίβρας (των 328,9 γρ.) δηλ. ήταν 0,19 γρ.

Σίλικα του σφετεριστή Κωνσταντίνου (407-411) στη Δύση. DN. CONSTANTINUS P. F. AVG. / VICTORIA AAVGG. - TR[EVIRORV]M S. Κόπηκε στους Τρεβήρους (Τρηρ).
Το όνομα αυτό της μονάδας βάρους χρησιμοποιείτε στην εποχή μας και για τα μικρά, αργυρά νομίσματα, που η αξία τους ήταν το 1/24 του χρυσού σόλιδου, δηλ. η σίλικα (νόμισμα) ισοδυναμεί σε αξία με χρυσό βάρους μίας σίλικας/κεράτιου. Επειδή την εποχή εκείνη ο χρυσός κόστιζε 14 φορές την αξία του αργύρου, το βάρος της σίλικας θα έπρεπε να είναι 2,66 γρ. Δεν υπάρχει ιστορική μαρτυρία γι' αυτό, ωστόσο χρησιμοποιούμε τον όρο για τα αργυρά νομίσματα του Κωνσταντίνου Α΄, αν και ζύγιζαν 3,4 γρ. Τα μετέπειτα του Κωνστάντιου Β΄ που ζυγίζουν 2,2 γρ. τα καλούμε ελαφρές ή ελαττωμένες σίλικες. Ο όρος είναι για ευκολία, καθώς δεν έχουμε όνομα για τα νομίσματα αυτά στις πηγές της εποχής. Επίσης τα αργυρά νομίσματα στα τέλη του 7ου αι. με βάρος 2-3 γρ. καλούνται συμβατικά σίλικες.

Η πλειονότητα των παραδειγμάτων φέρουν εμφανείς ρωγμές -σημάδι της γρήγορης παραγωγής τους- ή εκτεταμένα κοψίματα στο περίγραμμα. Είναι σπάνιο να βρεθεί μία χωρίς αυτά τα ελαττώματα. Οι Σάξωνες της Γιουτλάνδης, Φρισίας και Αγγλίας είχαν ένα μικρό αργυρό νόμισμα, το σκητ (sceat) με το μισό βάρος. Βρέθηκαν κομμένες στο περίγραμμα σίλικες τόσο, όσο να μοιάζουν στο μέγεθος με τα σκητ. Σίλικες όπως και άλλα ρωμαϊκά νομίσματα, φορούσαν οι Σάξωνες ως μενταγιόν, γούρι ή αξιοπερίεργο και βρέθηκαν σε αρχαιολογικούς χώρους της περιόδου. Ένας θησαυρός 14.212 σιλικών του 4ου-5ου αι. βρέθηκαν το 1992 στο Hone της Αγγλίας.

Πηγές
-----

* Yule & Burnell, year 1903, page 161.

Δείτε επίσης
------------

* Μιλιαρήσιο
* Εξάγραμμο
O **Φαυστίνος** Faustinus ήταν μία πολιτική μορφή του 3ου αι. μ.Χ. που ξεκινησε μία εξέγερση εναντίον τού Τέτρικου Α΄ αυτοκράτορα της Γαλατικής αυτοκρατορίας. Δεν γνωρίζουμε το πλήρες όνομά του ή το έτος γέννησής του. Σύμφωνα με έναν μικρό αριθμό γραπτών πηγών (Αυρήλιος Βίκτωρ, Ευτρόπιος και Πολέμιος Σίλβιος) ο Φαυστίνος πυροδότησε ανταρσία μέσα στα στρατεύματα τού Τέτρικου. Την εποχή της εξέγερσής του ο Φαυστίνος ήταν κυβερνήτης επαρχίας (praese), μάλλον της Βελγικής Γαλατίας, καθώς η ανταρσία ξεκίνησε στην πρωτεύουσά της, τους Τρεβήρους (Augusta Treverorum, νυν Τρηρ). Η εξέγερση του Φαυστίνου ήταν αρκετά τρομερή, σύμφωνα με τις γραπτές πηγές, καθώς οδήγησε τον Τέτρικο να ζητήσει από τον Ρωμαίο Αυτοκράτορα Αυρηλιανό συνδρομή εναντίον του σφετεριστή.

Η Ρωμαϊκή Αυτοκρατορία το 271. Έχουν αποσχιστεί η Γαλατική αυτοκρατορία (με πράσινο) και αυτή της Παλμύρας (με κίτρινο).
Η ακριβής ημερομηνία της ανταρσίας δεν είναι βέβαιη, αλλά οι ερευνητές γενικά συμφωνούν σε κάποια στιγμή μεταξύ του τέλους του 273 και του θέρους του 274. Μερικές αρχαίες πηγές προτείνουν, ότι ο Φαυστίνος συνέχισε την εξέγερσή του, μετά από την παράδοση του Τέτρικου στον Αυρηλιανό, και πως ο Αυρηλιανός νίκησε και αυτόν το 274.

Ο Φαυστίνος ίσως είχε ιδιοκτησίες στη Βρετανία, οι οποίες κατασχέθηκαν έπειτα από την αποτυχία της εξέγερσής του.

Πηγές
-----

* Aurelius Victor 35.4, cited in Polfer (1999).
* Eutropius, Breviarium 9.10-13.
* Polemius Silvius, Laterculus 49, cited in Polfer (1999).



|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Faustinus  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Αυτό το λήμμα αφορά τον προ του κατακλυσμού πατριάρχη της Βίβλου.  Για τον μετά τον κατακλυσμό Καϊνάν, δείτε: Καϊνάν (γιος του Αρφαξάδ).  

Ο **Καϊνάν**(Εβραϊκά: קֵינָן) ήταν βιβλικός πατριάρχης που αναφέρεται στο βιβλίο της Γενέσεως της Εβραϊκής Βίβλου. Ήταν γιος του Ενώς και εγγονός του Σηθ, γεννημένος όταν ο Ενώς ήταν 190 χρονών σύμφωνα με την Μετάφραση των Εβδομήκοντα. Έζησε 910 χρόνια και γέννησε τον Μαλελεήλ στα 170 του χρόνια, πάλι κατά την μετάφραση των Ο'. Αν και στο Βιβλίο των Ιωβηλαίων αναφέρεται πως το όνομα της μητέρας του ήταν Νοάμ και της γυναίκας και αδερφής του Μουαλαλέθ, το συγκεκριμένο βιβλίο θεωρείται ψευδεπίγραφο και απόκρυφο από τις μεγαλύτερες εκκλησίες, συμπεριλαμβανομένης και της Ορθόδοξης.

Η Ορθόδοξη Εκκλησία τιμά τον **Καϊνάν** ως άγιο και εορτάζει τη μνήμη του την Κυριακή των Προπατόρων.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 204151246587844132192
* GND: 1147215650

 |

 |
O **Αυτόδικος** ή Αυτόλυκος (γενν. από τις αρχές ως τα μέσα της δεκαετίας του 340) από τη Δυναστεία των Λυσιμαχιδών ήταν Μακεδόνας ευγενής και αξιωματούχος.

Βιογραφία
---------

Ήταν ο τρίτος γιος τού Αγαθοκλή και της ίσως ονομαζόμενης Αρσινόης. Αδέλφια του ήταν ο Αλκίμαχος, ο Λυσίμαχος και ο Φίλιππος.

Ο Λυσίμαχος, αδελφός τού Αυτοδίκου.
Ο πατέρας του ήταν γαιοκτήμονας στη Θεσσαλία, έγινε όμως στενός φίλος τού Φιλίππου Β΄ και ευνούμενός του, μετακόμισε στην Πέλλα και έγινε σύμβουλος τού βασιλιά. Έτσι ο Αυτόδικος και τα αδέλφια του μεγάλωσαν και μορφώθηκαν στην Αυλή των Αργεαδών και έγιναν Μακεδόνες πολίτες. Το 336 απεβίωσε ο Φίλιππος Β΄ και τον διαδέχθηκε ο Αλέξανδρος Γ΄ ο Μέγας, που όρισε τους αδελφούς σε εξέχουσες θέσεις. Ο βασιλιάς απεβίωσε το 323. Το 321 στον Τριπαράδεισο του Λιβάνου η Αυτοκρατορία μοιράστηκε μεταξύ των στρατηγών· ο Αυτόδικος ανέλαβε σωματοφύλακας τού Φιλίππου Γ΄ του Αρριδαίου (βασ. 323-317), ετεροθαλούς αδελφού τού Αλεξάνδρου Γ΄.

Το 306 ο αδελφός του Λυσίμαχος έγινε βασιλιάς της Θράκης, της Μ. Ασίας και της Μακεδονίας (που εκτεινόταν ως τη νότιο Ελλάδα). Ο Αυτόδικος είχε σημαντική θέση στην Αυλή και έμεινε πιστός σε αυτόν.

Οικογένεια
----------

Σύμφωνα με μία επιγραφή που βρέθηκε, η σύζυγός του ονομαζόταν Αδεία (άκμασε περί το 300 π.Χ.). Απέκτησαν τέκνα, δεν γνωρίζουμε όμως τα ονόματά τους.

Πηγές
-----

* H.S. Lund, Lysimachus: A Study in Early Hellenistic Kingship, Routledge, 2002
* W. Heckel, Who’s who in the age of Alexander the Great: prosopography of Alexander’s empire, Wiley-Blackwell, 2006
Ο **Γερβάσιος Σουμελίδης** ήταν μητροπολίτης Σεβαστείας και μετέπειτα Γρεβενών.

Βιογραφικό-Σπουδές
------------------

Ο Γερβάσιος (κατά κόσμον Ευριπίδης Σουμελίδης του Χαραλάμπους) γεννήθηκε το 1882 στη Βαρενού της Κρώμνης, στον ανατολικό Πόντο, που ανήκε στη Μητρόπολη Χαλδίας. Σπούδασε στην Αργυρούπολη (Γκιουμούσχανε), την Καισάρεια και το 1906 αποφοίτησε από την Ιερά Θεολογική Σχολή της Χάλκης. Το 1911-12 ανέλαβε τη διεύθυνση της Ιερατικής σχολής Πρασάρεως. Εργάσθηκε ως δάσκαλος και ιερέας στην Κωνσταντινούπολη, Καισάρεια, Θράκη και το 1912 εξορίσθηκε για τη θρησκευτική και εθνική του δράση στη Σόφια.

Επίσκοπος Σεβαστείας
--------------------

Με τη λήξη των Βαλκανικών πολέμων χειροτονήθηκε επίσκοπος Σεβαστείας. Το 1919 τοποθετήθηκε στη μητρόπολη Κολωνίας και Νικοπόλεως με έδρα τη Νικόπολη Πόντου. Εκεί ανέπτυξε έντονη δράση για την ανακούφιση των διωκόμενων χριστιανών της επαρχίας του. Την ίδια όμως εποχή αυξήθηκε η επιρροή του κινήματος του Κεμάλ και το 1921 ο πληθυσμός της περιοχής εκτοπίστηκε  στο εσωτερικό της Μ. Ασίας ενώ ο Γερβάσιος έζησε περιορισμένος στη μονή Ζιντζίντερε μέχρι την Ανταλλαγή. Το 1919 εξέδωσε και τη μελέτη του για το φαινόμενο του Κρυπτοχριστιανισμού στον Πόντο με τίτλο Σταυριώται. Αρχειοθετήθηκε 2017-04-26 στο Wayback Machine.

Η προσφορά του στη Νίκαια
-------------------------

Το 1924, μετά από πολλές περιπέτειες, έφθασε στον Πειραιά προερχόμενος από την Μερσίνα της Μ. Ασίας με 38 κιβώτια γεμάτα ιερά κειμήλια που μπόρεσε να περισυλλέξει. Τα περισσότερα άφησε στη Νίκαια και άλλα έστειλε σε εκκλησίες της Καστοριάς και στο Βυζαντινό Μουσείο Αθηνών όπου και εκτίθενται.

Στη Νίκαια του Πειραιά ονομάσθηκε αρχιερατικός επίτροπος της Αρχιεπισκοπής Αθηνών και εκτός των άλλων φρόντισε για την ανέγερση εκκλησιών, την ίδρυση (1928) Εμπορικής Σχολής για τους εργαζομένους νέους, του Γυμνασίου Νικαίας και δημιούργησε το Γυμναστήριο Νικαίας - Κορυδαλλού. Αυτός επιστατούσε και πρωτοστατούσε όχι μόνο για τη θρησκευτική αλλά και για την κοινωνική και πνευματική μέριμνα των προσφύγων που είχαν εγκαταλειφθεί στη μοίρα τους .

Μητροπολίτης Γρεβενών
---------------------

Το 1934 χειροτονήθηκε Μητροπολίτης Γρεβενών. Στα Γρεβενά περισυνέλεξε και φρόντισε τα ορφανά και αγωνίστηκε με όλες του τις δυνάμεις κατά των Γερμανών κατακτητών. Πέθανε στην έδρα του στις 16 Απριλίου 1943. 
Η Νίκαια τον τίμησε για την ανεκτίμητη προσφορά του με τη μεταφορά των οστών του στο κοιμητήριο της πόλεως που τόσο αγάπησε και με την αφιέρωση κεντρικής οδού στο όνομά του .

Παραπομπές
----------

1. ↑  2
2. ↑  3
3. 1 2  4  Αρχειοθετήθηκε 2016-03-09 στο Wayback Machine.

Πηγές
-----

* Εγκυκλοπαίδεια του Ποντιακού Ελληνισμού (Μαλλιάρης παιδεία)τ. 2
Ο **Άραγκορν** είναι πλασματικός χαρακτήρας που εμφανίζεται στο μυθιστόρημα του *Ο Άρχοντας των Δαχτυλιδιών* του Τζ. Ρ. Ρ. Τόλκιν. Ο Άραγκορν εμφανίστηκε αρχικά ως **Στράιντερ** και αργότερα αποκαλύφθηκε πως είναι ο διάδοχος του Ίσιλντουρ, του αρχαίου Βασιλιά του Άρνορ και της Γκόντορ. Ο Άραγκορν ήταν πιστός φίλος του μάγου Γκάνταλφ, και βοήθησε στο να καταστραφεί το Ένα Δαχτυλίδι και να ηττηθεί ο Σκοτεινός Άρχοντας Σάουρον. Όταν ήταν νεαρός, ο Άραγκορν ερωτεύτηκε το αθάνατο εξωτικό Άργουεν, αλλά ο πατέρας της, Έλροντ, δεν τους επέτρεψε να παντρευτούν εκτός αν ο Άραγκορν γίνει ο βασιλιάς του Άρνορ και της Γκόντορ.

Ο Άραγκορν ήταν ο ηγέτης της Συντροφιάς του Δαχτυλιδιού μετά από τον χαμό του Γκάνταλφ. Όταν η Συντροφιά έσπασε, εντόπισε τα χόμπιτ Μερίαντοκ Μπάρντιμπακ και Πέρεγκριν Τουκ με την βοήθεια του ξωτικού Λέγκολας και του νάνου Γκίμλι. Αφού νικήσει τις δυνάμεις του Σάουρον στην Γκόντορ, επιτρέπει στον Φρόντο Μπάγκινς και τον Σάμγουαϊζ Γκάμτζι να καταστρέψουν το Ένα Δαχτυλίδι. Ο Άραγκορν αναγνωρίζεται ως ο βασιλιάς της Γκόντορ και του Άρνορ από τους πολίτες τους και αργότερα παντρεύεται την Άργουεν.

Ο Άραγκορν εμφανίστηκε στις ταινίες κινουμένων σχεδίων *Ο Άρχοντας των Δαχτυλιδιών* (1978) και *Η Επιστροφή του Βασιλιά* (1980), και στην τριλογία *Ο Άρχοντας των Δαχτυλιδιών* του Πίτερ Τζάκσον.

Παραπομπές
----------

1. ↑  Melian. «Endor: Άραγκορν». *Endor*. Ανακτήθηκε στις 13 Οκτωβρίου 2023.
Το Αρχηγείο Διοικήσεως της Αφρικής των ΗΠΑ, Κέλι Μπάρακς, Στουτγκάρδη
Η Πύλη Εισόδου στα Κέλι Μπάρακς
Τα **Κέλι Μπάρακς** (αγγλικά: Kelley Barracks) είναι στρατιωτική βάση των Ενόπλων Δυνάμεων των ΗΠΑ στη Στουτγκάρδη. Βρίσκονται επτά χιλιόμετρα νότια του κέντρου της πόλης μεταξύ των περιοχών Μόρινγκεν και Πλίνινγκεν.

Η εγκατάσταση χρονολογείται από τους Στρατώνες Χέλενεν της Βέρμαχτ, που χτίστηκαν το 1938, οι οποίοι καταλήφθηκαν από τις δυνάμεις κατοχής των ΗΠΑ μετά τον Β΄ Παγκόσμιο Πόλεμο και μετονομάστηκαν σε Κέλι Μπάρακς. Η βάση πήρε το όνομά της από τον Τζόνα Ε. Κέλι, έναν υπαξιωματικό του αμερικανικού στρατού ξηράς, στον οποίο απονεμήθηκε μετά θάνατον το Μετάλλιο Τιμής για τα επιτεύγματά του στον Β' Παγκόσμιο Πόλεμο.

Στην τοποθεσία Κέλι Μπάρακς υπάρχουν, μεταξύ άλλων: ένα θέατρο, εστιατόρια και ένα ξενοδοχείο.

Το αρχηγείο του 7ου Σώματος Στρατού των ΗΠΑ βρισκόταν εδώ μέχρι το 1992 και το αρχηγείο Διοικήσεως της Αφρικής των Ηνωμένων Πολιτειών (AFRICOM) βρίσκεται εδώ από το φθινόπωρο του 2007.

Συλλογή
-------

* 
*

Παραπομπές
----------

1. ↑  «The United States Army | Garrison Stuttgart». Stuttgart.army.mil. Αρχειοθετήθηκε από το πρωτότυπο στις 30 Δεκεμβρίου 2018. Ανακτήθηκε στις 23 Ιουνίου 2013.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Κέλι Μπάρακς** |

* Home page of the US Army Garrison Stuttgart (αγγλικά)

Συντεταγμένες: 48°43′26″N 9°10′45″E﻿ / ﻿48.72389°N 9.17917°E﻿ / 48.72389; 9.17917
Δεν πρέπει να συγχέεται με τον Giovanni d'Athanasi (1798–1854).
Ο **Ιωάννης Αναστασίου** ή **Τζιοβάβι ντ Αναστάζι** (*Giovanni Anastasi*, *Giovanni d'Anastasi*, *Jean d'Anastasy*, *Ioannis Anastasiou* (1765 - 1860) ήταν Έλληνας έμπορος με έδρα του την Αίγυπτο.

Βιογραφία
---------

Γεννήθηκε στην τότε οθωμανική βόρεια Ελλάδα, είτε στη Θεσσαλονίκη είτε στις Σέρρες. Ο πατέρας του πήγε στην Αίγυπτο γύρω στο 1797, όπου δημιούργησε μια επιχείρηση ως προμηθευτής των γαλλικών στρατευμάτων, αλλά χρεοκόπησε μετά την απομάκρυνσή τους. Ο Τζιοβάνι μπόρεσε να δημιουργήσει μια ακμάζουσα επιχείρηση και πάλι ως έμπορος, ειδικά σιτηρών, και ως πλοιοκτήτης και εργάστηκε ως Σουηδός πρόξενος στην Αίγυπτο από το 1828 έως το 1857. Εκτός από τις άλλες επιχειρήσεις του, άρχισε να διαπραγματεύεται αιγυπτιακές αρχαιότητες, τις οποίες απέκτησε απευθείας από τον τοπικό πληθυσμό, για παράδειγμα στη Σακκάρα και τη Θήβα. Το 1828 αυτός και ο Francis Barthow πούλησαν μια μεγάλη συλλογή περίπου 6.000 τεμαχίων μέσω του Λιβόρνο στην Ιταλία στην ολλανδική κυβέρνηση για το Μουσείο στο Λάιντεν, ένα άλλο το 1839 στο Βρετανικό Μουσείο και μια τρίτη συλλογή 1129 αριθμών δημοπρατήθηκε στο Παρίσι το 1857. Κληρονόμησε τμήματα της περιουσίας του σε σουηδικές φιλανθρωπικές οργανώσεις και μια μεγάλη σαρκοφάγο στο Μουσείο της Στοκχόλμης .

Παραπομπές
----------

1. 1 2  Εθνική Βιβλιοθήκη της Γερμανίας: (Γερμανικά, Αγγλικά) *Gemeinsame Normdatei*. 116011076. Ανακτήθηκε στις 23  Δεκεμβρίου 2022.

Πηγές
-----

* *Catalogue d'une collection d'antiquités égyptiennes, par M. François Lenormant. Cette collection... rassemblée par M. d'Anastasi consul général de Suede à Alexandrie sera vendue aux enchères publiques rue de Clichy no. 76,. les... 23... 24... 25... 26... 27 juin 1857*. Paris 1857 (Digitalisat).
* Morris L. Bierbrier: *Who was who in Egyptology.* 4th revised edition. Egypt Exploration Society, London 2012, ISBN 978-0-85698-207-1.
* Vassilis I. Chrysikopoulos: *A l’aube de l’égyptologie hellénique et de la constitution des collections égyptiennes: Des nouvelles découvertes sur Giovanni d’Anastasi et Tassos Neroutsos*. In: P. Kousoulis, N. Lazaridis (Hrsg.): *Proceedings of the Tenth International Congress of Egyptologists*. Peeters, Leuven 2013, S. 2147 ff. (Digitalisat)

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 32737566
* LCCN: nb2001081481
* ISNI: 0000 0000 7689 3870
* GND: 116011076
* BNF: cb127360717 (data)

 |

 |
Το **Fruits Basket** (ή **Fruba**) είναι το όνομα μιας σειράς άνιμε που βασίζεται στο μάνγκα της Νατσούκι Τακάγια .Το 2001 κυκλοφόρησε ο πρώτος κύκλος της σειράς, ο οποίος αποτελείται από 26 επεισόδια. Την δημιουργία της σειράς επιμελήθηκε το στούντιο Deen. Το 2019 κυκλοφόρησε μια δεύτερη σειρά η οποία ακολουθούσε πιο πιστά το μάνγκα. Η σειρά απέκτησε και τρίτο κύκλο, τη δημιουργία του οποίου επιμελήθηκε το στούντιο TMS Entertainment.Μετά το τέλος της σειράς το 2022 κυκλοφόρησε η ταινία Fruits Basket Prelude ή αλλιώς η ιστορία της Κιόκο και του Κάτσουγια (The Story of Kyoko and Katsuya). Η ταινία εστιάζει στην ερωτική ιστορία των γονιών της Τόρου.

Πλοκή
-----

Μετά το θάνατο της μητέρας της, η νεαρή Τόρου Χόντα πρόκειται να μείνει με τον παππού της. Ωστόσο το σπίτι του παππού της χρειάζεται ανακαίνηση κι έτσι η Τόρου αναγκάζεται να μείνει σε μια σκηνή γιατί δεν θέλει να είναι βάρος στις φίλες της.Τυχαία βλέπει το σπίτι που μένει ο συμμαθητής της ο Γιούκι Σόμα. Εκεί γνωρίζει τον Σίγκουρε και τον Κίο Σόμα. Ο Γιούκι προτείνει στην Τόρου να μείνει μαζί τους μέχρι να τελειώ. Η Τόρου κατά λάθος ανακαλύπει ότι ο Κίο,ο Σίγκουρε και ο Γιούκι ανήκουν στον κινέζικο ζωδιακό κύκλο και μπορούν να μεταμορφώνονται σε ζώα.Η Τόρου υπόσχεται να μην πει τίποτα σε κανέναν για το μυστικό τους.Στη συνέχεια της ιστορίας η Τόρου μαθαίνει περισσότερα για την οικογένεια Σόμα,γνωρίζει νέα άτομα,μαθαίνει πράγματα για τον ευατό της κι ερωτεύεται.

Διαφορές από το μάνγκα
----------------------

* Στην πρώτη σειρά δεν συμπεριλήφθηκαν οι ιστορίες από το παρελθόν των δύο φίλων της Τόρου,Αρίσα&Σάκι.
* Στην πρώτη σειρά βλέπουμε μόνο τα 11 από τα 13 μέλη του ζωδιακού κύκλου.
* Η ιστορία της Ακίτο από το παρελθόν της δεν συμπεριλήφθηκε στην πρώτη σειρά.
* Στο μάνγκα η Ακίτο είναι γυναίκα αλλά στην πρώτη σειρά είναι άντρας.
* Η πρώτη σειρά είχε τελειώσει μετά την μεταμόρφωση του Κύο ενώ στο μάνγκα σπάει η κατάρα της οικογένειας Σόχμα κι τα μέλη της οικογένειας μπορούν να ζήσουν μια κανονική ζωή.
*

Χαρακτήρες
----------

* Τόχρου Χόντα (αγγλική μεταγλώττιση:Λόρα Μπέιλι)
* Κύο Σόχμα (αγγλική μεταγλώττιση: Τζέρι Τζουλ,Άλισον Βικτορίν & Σούζι Γιαν ως μικρός Κύο)
* Γιούκι Σόχμα (αγγλική μεταγλώττιση: Έρικ Βέιλ & Αμάντα Λι ως μικρός Γούκι)
* Σίγκουρε Σόχμα (αγγλική μεταγλώττιση:Τζόν Μπεργκμίερ & Άφια Γιου ως μικρός Σίγκουρε)

Εξωτερικοί σύνδεσμοι
--------------------

* Official Hakusensha *Fruits Basket* manga site (in ιαπωνική)
* Official Tokyopop *Fruits Basket* English manga site
* Official Chuang Yi *Fruits Basket* English manga site
* Official TV Tokyo *Fruits Basket* anime site (in ιαπωνική)
* Official Funimation *Fruits Basket* anime site
* Official *Fruits Basket* (2019) anime website (in ιαπωνική)
* Official English *Fruits Basket* (2019) anime website
Η Γαλατία ως επαρχία της Ρωμαϊκής Αυτοκρατορίας το 125 μ.Χ.
Η **Επαρχία Γαλατίας** ήταν διοικητική διαίρεση της Ρωμαϊκής αυτοκρατορίας και αργότερα της πρώιμης Ανατολικής Ρωμαϊκής αυτοκρατορίας στην Μικρά Ασία. 

Ιδρύθηκε από τον πρώτο αυτοκράτορα, τον Οκταβιανό Αύγουστο, το 25 π.Χ. καλύπτοντας το μεγαλύτερο μέρος της ιστορικής περιοχής της Μικρασιατικής Γαλατίας, με πρωτεύουσα την Άγκυρα. Διατηρήθηκε ως τον 4ο αιώνα όταν και διασπάστηκε από τον Διοκλητιανό στις επαρχίες Γαλατίας πρώτης, Γαλατίας Σαλουταρίας, και εδάφη της ενσωματώθηκαν στις νέες Επαρχία Παφλαγονίας και Επαρχία Λυκαονίας. Διοικητικά ανήκε στη Διοίκηση Ποντικής και ο διοικητής της είχε τον τίτλο του κονσουλάριου.

Παραπομπές
----------

1. 1 2  Η γεωγραφική θέση της Άγκυρας - Σπουδαστήριο Νέου Ελληνισμού, αναδημοσίευση από το βιβλίο: Ευδοκία Επέογλου-Μπακαλάκη, *Αναμνήσεις από τη ζωή στην Άγκυρα*, Βάνιας, 1997
2. ↑  Ιεροκλέους *Συνέκδημος*, Hieroclis Synecdemvs; accedvnt fragmenta apvd Constantinvm Porphyrogennetvm servata et nomina vrbivm mvtata; recensvit Avgvstvs Bvrckhardt, Published 1893 by in aedibvs B. G. Tevbneri in Lipsiae, 696
Το '**Κούρο ο Σουπερ-Γάτος'** (ιαπωνικά:サイボーグクロちゃん Χέπμπορν: Saibōgu Kurochan) είναι ιαπωνική τηλεοπτική σειρά anime επιστημονικής φαντασίας. Έχει ως επίκεντρο τον πρωταγωνιστή, έναν σπιτόγατο τον οποίο απαγάγει ένας τρελός επιστήμονας ο οποίος τον τροποποιεί σε Ανδροειδές ώστε να τον εντάξει στον στρατό του που έχει ως σκοπό την παγκόσμια κυριαρχία. Ο κούρο σπάει το τσιπ που τον ελέγχει και αφού αποδράσει γίνεται αυτόκλητος τιμωρός. Οι περιπέτειες του Κούρο ποικίλουν από αστικές καταστροφές, ταξίδια στο διάστημα, παράλληλα σύμπαντα και μάχες με άλλους ανδροειδής γάτους. Η σειρά έχει προβληθεί σε διάφορες χώρες στην Ασία, στην Αμερική και την Ευρώπη. Στην Ελλάδα η σειρά προβλήθηκε στο 0-6 και κυκλοφόρησε σε DVD από την Joconda Video.

Ιστορία
-------

Ο κούρο είναι ένας σπιτόγατος ενός ζευγαριού ηλικιωμένων που βρίσκονται διαρκώς σε κίνδυνο. Μία μέρα τον απαγάγει ο τρελός επιστήμονας Δρ. Γκόου ο οποίος τον τροποποιεί σε Ανδροειδές με απεριόριστη δύναμη ώστε να τον εντάξει στον στρατό γάτων ρομπότ του που έχει ως σκοπό την παγκόσμια κυριαρχία. Ο Κούρο καταφέρνει να αποδράσει από το εργαστήριο του Δρ. Γκόου και να το καταστρέψει και συνειδητοποιεί ότι μπορεί να μιλάει την γλώσσα των ανθρώπων, γίνετε αυτόκλητος τιμωρός ενώ ταυτόχρονα διατηρεί την ιδιότητα του ως σπιτόγατος. Ο Γκόου αισθανόμενος προδοσία από τις πράξεις του Κούρο, στέλνει τον ανώτερο γάτο-ρομπότ του, τον Μι για να τον εξολοθρεύσει.

Παραπομπές
----------

1. ↑  «Cyborg Kuro-chan in Greece».
Το **μπάσο τύμπανο** γνωστό και ως μπότα ή κασα, είναι μεμβρανόφωνο κρουστό όργανο με κυλινδρικό σώμα, που φέρει από μία τεντωμένη μεμβράνη σε κάθε άνοιγμα. Λέγεται και γκρανκάσα. Χρησιμοποιείται για την παραγωγή βαθύφωνων ήχων και αποτελεί βασικό μέλος των κρουστών της ορχήστρας (συνήθως με την ιταλική του ονομασία, *grancassa*), ενός συνόλου τυμπάνων, καθώς και στρατιωτικών συνόλων (μπάντα), ενώ τύμπανα με παρόμοιο μέγεθος και λειτουργικότητα δεν λείπουν από σύνολα αφρικάνικης, βαλκανικής, νοτιοαμερικάνικης και κουβανέζικης παραδοσιακής μουσικής. Ανάλογα με το μουσικό πλαίσιο, τοποθετείται στο πάτωμα (στην περίπτωση των τυμπάνων), στερεώνεται σε βάση (λ.χ. σε σύνολα ευρωπαϊκής κλασσικής μουσικής), ή, στην περίπτωση παρελάσεων, κρεμιέται στο σώμα του τυμπανιστή με τη βοήθεια ενός ιμάντα μεταφοράς.

Μουσική χρήση
-------------

Πετάλι παιξίματος του μπάσου τύμπανου σε ένα σύνολο τυμπάνων
Στα τύμπανα, παίζεται συνήθως με το ισχυρό πόδι του τυμπανιστή, μέσω ενός πεντάλ (βλ. εικόνα). Αν και μια τυπική διάταξη τυμπάνων περιλαμβάνει ένα μπάσο τύμπανο, ορισμένα σύνολα έχουν δύο (δηλαδή, ένα για το κάθε πόδι του τυμπανιστή), ενώ δε λείπουν και σύνολα με περισσότερα από δύο μπάσα τύμπανα.

Είναι το μεγαλύτερο τύμπανο που χρησιμοποιείται στο σύνολο και εξαιτίας του μεγέθους του, τοποθετείται με το επίπεδο της μιας μεμβράνης της κάθετα προς το μπροστινό μέρος του ντράμερ. Κατά το στήσιμό της πρέπει απαραίτητα να τοποθετείται πάνω σε χαλί ή κάποιο άλλο παρόμοιο υλικό που δεν γλυστράει, καθώς σε διαφορετική περίπτωση η ώθηση από το πεντάλ θα μετακινούσε τη μπότα και μαζί και τα δυο τύμπανα εκτός θέσης. Ανάλογα με τον ήχο που θέλει να πετύχει κανείς, μπορεί στο εσωτερικό της να τοποθετηθούν κομμάτια από υλικό που δημιουργούν κάποια συντομότερη απόσβεση στον ήχο, όπως αφρολέξ.

Δείτε επίσης
------------

* Κρουστά μουσικά όργανα
* Τύμπανα
* Τυμπάνια
Η **Πολυδεύκεια** ήταν αρχαία *κώμη* της Κάτω Αιγύπτου. Βρισκόταν κοντά με την Θεαδέλφεια και την Σεθρεμπαΐδα. Υπαγόταν στη στη μερίδα του Θεμίστου στον Αρσινοΐτη νομό (Ελ Φαγιούμ). Η ύπαρξη της κωμόπολης κατέστη γνωστή από την πληθώρα παπύρων σε ελληνική γλώσσα, κυρίως της ρωμαϊκής εποχής από τους οποίους άλλοι προέρχονται από την Πολυδεύκεια και άλλο αναφέρονται σε αυτήν.

Ο πληθυσμός της κατά την Πτολεμαϊκή περίοδο ήταν 130 άνθρωποι.

Σε έναν μάλιστα από αυτούς που βρέθηκαν, χρονολογείται στην εποχή του Αντωνίνου και γράφει:

*[(ἔτους) ̣ Αὐ]τοκράτ(ορος) Καίσαρος*
*[Τίτου Αἰ]λ̣ί̣ο̣υ̣ Ἁδρι(ανοῦ) Ἀντω(νίνου)*
*[Σεβ(αστοῦ) Εὐσε]β̣ο̣ῦ̣ς̣· εἴργ(ασται) ὑ(πὲρ) χ(ωματικῶν) ἔργ(ων)*
*[τοῦ ̣ ἔτο]υ̣ς̣ Ἐπὶφ ια ιε*
*[ἐν τῇ] Ψ̣ιναλ(ειτίδι) διώ(ρυγι) **Πολυδ(ευκίας)***
*[ ̣ ̣ ̣ ̣ ̣ ̣ ̣]ν̣εφερῶ(τος) το(ῦ) Ἀπύγχ(εως)*
*[ ̣ ̣ ̣ ̣ ̣ ̣ ̣] μ(ητρὸς) Θερμ( )*
*[ ̣ ̣ ̣ ̣ ̣ ̣ ̣] ̣ ̣ων σεση(μείωμαι)*
Στη θέση της αρχαίας Πολυδεύκειας βρίσκεται η σημερινή Gebala ή Qasr el-Gebali της σύγχρονης Αιγύπτου</ref>.

Αναφορές
--------

1. 1 2  «Polydeukeia στο Fayum Project». *www.trismegistos.org*. Ανακτήθηκε στις 15 Μαΐου 2016.
2. ↑  Mueller, Katja (2006). *Settlements of the Ptolemies: City Foundations and New Settlement in the Hellenistic World* (στα Αγγλικά). Peeters Publishers. σελ. 102. ISBN 9789042917095.
Ο **`Ιφικλος ο Ρόδιος** ήταν μυθικός ήρωας της νήσου Ρόδου, ο οποίος έβαλε τέλος στη φοινικική κυριαρχία στο νησί, ως αρχηγός των Δωριέων. Οι Φοίνικες, αφού έχασαν σχεδόν όλο το νησί, περιορίσθηκαν στην ακρόπολη της Ιαλυσού με αρχηγό τους τον Φάλανθο. Σύμφωνα με κάποιο χρησμό, όσο τα περιστέρια της περιοχής θα ήταν μαύρα και όσο δεν θα υπήρχαν ψάρια στη λίμνη από όπου έπιναν νερό, κανένας δεν θα μπορούσε να τους διώξει από το οχυρό τους. Ο Ίφικλος πληροφορήθηκε τον χρησμό και σκέφθηκε να δημιουργήσει τέτοιες συνθήκες, ώστε να κλονίσει το ηθικό των Φοινίκων: Δωροδόκησε έναν υπηρέτη του Φαλάνθου και τον έβαλε να ελευθερώσει περιστέρια βαμένα άσπρα και να ρίξει ψάρια στη λίμνη. Κατά μία παραλλαγή του μύθου, τη βοήθεια αυτή προσέφερε στον Ίφικλο η Δορκία, κόρη του Φαλάνθου, η οποία τον είχε ερωτευθεί. Μόλις ο Φάλανθος είδε τα παραπάνω σημάδια, απογοητεύθηκε και συνθηκολόγησε.

Πηγές
-----

* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969